SET พรุ่งนี้ซึมต่อ ระหว่างตลาดรองบ Q2
บล.อาร์เอชบี โอเอสเค คาดตลาดหุ้นไทยพรุ่งนี้ (21 ก.ค.) ไปได้ไม่ไกล เป็นช่วงที่ภาวะตลาดซึม เนื่องจากกระแสเงินจากนักลงทุนต่างชาติยังไม่เข้ามา ขณะที่รายย่อยชะลอการลงทุน และนักลงทุนสถาบันในประเทศเลือกลงทุนหุ้นบางตัว อย่างไรก็ตามในช่วงนี้ยังคงต้องติดตามผลดำเนินงาน Q2/58 ของบริษัทจดทะเบียนในประเทศที่เริ่มทยอยประกาศออกมาแล้ว พร้อมให้แนวต้าน 1,480 จุด แนวรับ 1,450-1,460 จุด
20 ก.ค. 2558

นายธนเดช รังษีธนานนท์ ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี โอเอสเค (ประเทศไทย) กล่าวว่า ตลาดหุ้นไทยวันนี้ดัชนีฯปรับตัวลงในทิศทางเดียวกับตลาดหุ้นอื่นในภูมิภาคเอเชียที่ โดยปัจจัยสำคัญที่ยังกดดันตลาดหุ้นไทยในขณะนี้ยังคงเป็นภาวะเศรษฐกิจไทยที่ยังไม่เห็นแนวโน้มการฟื้นตัวกลับมาดีขึ้น ทั้งการส่งออกก็ยังไม่ดี และยังมีปัญหาภัยแล้งเข้ามาซ้ำเติม ซึ่งกระทบภาคการบริโภค ทำให้มีผลกระทบต่อภาพรวมเศรษฐกิจของประเทศด้วย
นอกจากนี้ ยังกระทบผลการดำเนินงานของบริษัทจดทะเบียนในประเทสอีกด้วย โดยเฉพาะกลุ่มธนาคารพาณิชย์ที่อาจได้รับผลกระทบจากสัดส่วนหนี้ที่ไม่ก่อให้เกิดราย(NPL)ปรับตัวเพิ่มขึ้นในช่วงเศรษฐกิจชะลอตัว ทั้งนี้ ตลาดหุ้นไทยในวันนี้ปริมาณการซื้อขายน้อย เนื่องจากนักลงทุนส่วนใหญ่ยังชะลอการลงทุนเพื่อรอปัจจัยใหม่ๆ เข้ามา
แนวโน้มการลงทุนในวันพรุ่งนี้ (21 ก.ค.) คาดว่าตลาดหุ้นไทยคงยังไปได้ไม่ไกล เป็นช่วงที่ภาวะตลาดซึม เนื่องจากกระแสเงินจากนักลงทุนต่างชาติยังไม่เข้ามา ขณะที่รายย่อยชะลอการลงทุน และนักลงทุนสถาบันในประเทศเลือกลงทุนหุ้นบางตัว อย่างไรก็ตามในช่วงนี้ยังคงต้องติดตามผลดำเนินงานไตรมาส 2/58 ของบริษัทจดทะเบียนในประเทศที่เริ่มทยอยประกาศออกมาแล้ว พร้อมให้แนวต้าน 1,480 จุด แนวรับ 1,450-1,460 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 330.00 บาท ลดลง 4.00 บาท
KBANK ปิดที่ 188.00 บาท ลดลง 1.00 บาท
TPIPL ปิดที่ 2.50 บาท ลดลง 0.14 บาท
JAS ปิดที่ 5.20 บาท ลดลง 0.05 บาท
ADVANC ปิดที่ 250.00 บาท ลดลง 2.00 บาท
 
ที่มา: สำนักข่าวอินโฟเควสท์